TrackDuck

TrackDuck – Lietuvoje veikiančios IT įmonės sukurtas įrankis, teikiantis vizualaus grįžtamojo ryšio paslaugą internetinių svetainių kūrėjams ir administratoriams, nurodantis taisytinų klaidų vietas svetainėse.

IT produktas 

Įrankio pagalba klientams galima nusiųsti grįžtamąjį ryšį apie svetainę ir tai  nesudėtingai padaryti kompiuterio ekrane, išvengiant ilgo tinklalapio derinimo su užsakovu elektroniniu paštu ar kitomis priemonėmis. Pavyzdžiui, įsidiegus „TrackDuck“ sprendimą, klientas gali svetainėje pažymėti, kuriose vietose jam reikalingi pakeitimai. Šis įrankis gali būti integruotas su kitomis projektų valdymo programėlėmis, tokiomis kaip JIRA, Trello, Basecamp, Asana, Teamwork.com, GitHub, Slack ir kt. Užduotys yra siunčiamos ir atnaujinamos automatiškai abiejose sistemose.

Istorija 

Su „TrackDuck“ prekės ženklu veikianti UAB „Gudri antis“ buvo įsteigta 2013 m. Edmundo Balčikonio ir poros bendraįkūrėjų iš Baltarusijos Antono Ševčenkos bei Eugenijaus Ivaškevičiaus. Visi jie susitiko programavimo renginyje „Garage48“ Minske ir sukūrė pirmąjį įrankio „TrackDuck“ prototipą. Pirmųjų investicijų komanda sulaukė Suomijoje, kur dalyvavo atrankoje į akseleratorių „Startup Sauna“. Būtent šios investicijos ir padėjo sukurti naują „TrackDuck“ programos versiją.

2014 m. „TrackDuck“ turėjo 4 tūkst. programos naudotojų 88 šalyse. Pagrindiniai jų konkurentai buvo „UserSnap“ iš Austrijos ir „BugHerd“ iš Australijos. Pirmaisiais „TrackDuck“ veikimo metais komandą sudarė 7 žmonės – 3 Lietuvoje, 3 Baltarusijoje, 1 Singapūre. 

2014 m. Rygos „TechChill“ konferencijoje vykusios varžybos buvo itin sėkmingos lietuvių įmonei „TrackDuck“ – laimėjęs varžybas startuolis po mažiau nei mėnesio paskelbė apie gautą 200 tūkst. eur investiciją. Į šią bendrovę po 100 000 Eur investavo rizikos kapitalo fondų valdytojos „Practica Capital“ ir „Kima Ventures“ 

2016 m. „TrackDuck“ įsikūrė naujai pastatytame startuolių bendruomenės centre „Rise Vilnius“.

2017 m. gegužės mėn. įmonę nupirko rinkos lyderis „InVision“. Po sandorio „TrackDuck“ toliau veikia su savo prekės ženklu, komanda taip pat įsijungė į „InVision“ gretas. Į „TrackDuck“ integruoti ir ją nusipirkusios bendrovės sprendimai.

Pasiekimai 

 „Startup Pitch Challenge“ laimėtojas („Login“, Vilnius, 2013)
  Baltarusijos Metų IT gaminys (2013)
  „Yandex.Start“ renginys, II vieta (Rusija, 2013)
 „TechChill Baltics“ laimėtojas (Ryga, 2014)
  „TrackDuck“ – vienas iš atrinktų Lietuvos atstovų „Startup Roadshow“ renginiuose Tel Avive, Londone, Berlyne ir Stokholme.

Šaltiniai

Nuorodos 

 Oficiali svetainė 
 „TrackDuck“ programa – paprastesnis tinklalapių kūrimas 

Svetainės
Lietuvos įmonės